Document ID: 31997D0480

31997D0480
L 207/1
SLUŽBENI LIST EUROPSKE UNIJE
01.07.1997.
ODLUKA KOMISIJE
od 1. srpnja 1997.
o izmjeni Odluke Komisije 97/252/EZ o sastavljanju privremenih popisa objekata u trećim zemljama, iz kojih države članice dopuštaju uvoz mlijeka i mliječnih proizvoda za prehranu ljudi
(Tekst značajan za EGP)
(97/480/EZ)
KOMISIJA EUROPSKIH ZAJEDNICA
uzimajući u obzir Ugovor o osnivanju Europske zajednice,
uzimajući u obzir Odluku Vijeća 95/408/EZ od 22. lipnja 1995. o uvjetima za sastavljanje, u prijelaznom razdoblju, privremenih popisa objekata u trećim zemljama iz kojih je državama članicama odobren uvoz određenih proizvoda životinjskog podrijetla, proizvoda ribarstva ili živih školjkaša (1), kako je zadnje izmijenjena Odlukom Vijeća 97/34/EZ (2), a posebno njezin članak 2. stavak 1. i članak 7.,
budući da se u Odluci Komisije 95/340/EEZ (3), kako je zadnje izmijenjena Odlukom 96/584/EZ (4), donosi popis trećih zemalja iz kojih države članice dopuštaju uvoz mlijeka i mliječnih proizvoda;
budući da su zdravstveni zahtjevi i zahtjevi veterinarskog certificiranja pri uvozu mlijeka i mliječnih proizvoda iz zemalja s toga popisa utvrđeni u Odluci Komisije 95/343/EEZ (5), kako je zadnje izmijenjena Odlukom 97/115/EZ (6);
budući da se u Odluci Komisije 97/252/EZ (7) donose privremeni popisi objekata u trećim zemljama iz kojih države članice dopuštaju uvoz mlijeka i mliječnih proizvoda za prehranu ljudi;
budući da je Komisija od Kanade i Izraela primila popise objekata s jamstvima da ti objekti u cijelosti ispunjavaju odgovarajuće zahtjeve Zajednice u pogledu zdravlja te da će u slučajevima, kad objekt ne ispunjava te zahtjeve, njegove izvozne aktivnosti u Europsku zajednicu biti suspendirane;
budući da se u Odluci Komisije 97/299/EZ (8) donosi popis objekata u Češkoj;
budući da su Argentina, Australija, Novi Zeland i Švicarska izmijenile popise objekata iz Odluke 97/252/EZ; budući da je, stoga, potrebno objaviti navedene izmjene;
budući da Komisija nije mogla u trećim zemljama, osim u onima čija su poduzeća navedena u Odluci 97/252/EZ, provjeriti usklađenost njihovih objekata sa zahtjevima Zajednice, niti valjanost jamstava koja su nadležna tijela dala, a posebno valjanost onih jamstava koja su dobivena na temelju provjera na terenu; budući da je, stoga, potrebno produljiti razdoblje koje im je odobreno;
budući da je potrebno osigurati dosljednost odluka s popisima objekata; budući da je, stoga, potrebno izmijeniti Odluku 97/252/EZ;
budući da su mjere utvrđene u ovoj Odluci u skladu s mišljenjem Stalnog veterinarskog odbora,
DONIJELA JE OVU ODLUKU:
Članak 1.
1. U članku 1. stavku 1. Odluke 97/252/EZ riječi „treća zemlja” unose se prije „objekata”.
2. Članak 1. stavak 2. Odluke 97/252/EZ zamjenjuje se sljedećim:
„Do 1. siječnja 1998. države članice mogu odobriti uvoz mlijeka i mliječnih proizvoda iz objekata u trećim zemljama, osim onih koja su navedena u Prilogu toj Odluci.”
Članak 2.
1. Prilog Odluci 97/252/EZ za Kanadu i Izrael zamjenjuje se Prilogom I. ovoj Odluci.
2. Prilog Odluci 97/252/EZ za Argentinu, Australiju, Novi Zeland i Švicarsku zamjenjuje se Prilogom II. ovoj Odluci.
Članak 3.
Ova je Odluka upućena državama članicama.
Sastavljeno u Bruxellesu 1. srpnja 1997.

Labels: 17
5
0
3
6